text: Esbjerg fortsætter pointhøsten mod OB
  02 marts 2014 kl. 16.35
  Glæde i Esbjerg efter forårets anden superligasejr, da OB blev slået med 1-0 på Blue Water Arena.
  Selvom Esbjergenserne havde en Europa league kamp i benene fra i torsdags, havde Esbjerg spilovertaget i størstedelen af kampen og vandt fortjent med en scoring af Jeppe Andersen efter 23 minutters spil.
  Esbjerg havde flere gode målchancer gennem kampen, men var ikke skarpe nok i afslutningerne, og det blev dermed ved det ene mål.
  Efter 81 minutters spil væltede Esbjergs Jerry Lucena indskiftede Mustafa Abdellaoue i feltet, og det lignede et sent straffespark til OB, men ikke ifølge dommer Lars Christoffersen.
  Med 1-0 sejren får Esbjerg et tiltrængt hul til nedrykningsstregen og overhaler med en sjetteplads netop OB i tabellen.
  